Die hindernisse wat jy meestal gaan teekom wanneer jy in die veld ry is rotse, sand en modder, maar jy mag dalk ook riviere, duine, berge en sneeu moet trotseer.
Wanneer jy in die veld ry, is dit baie belangrik dat jy nooit vinnig ry nie. Ry altyd stadig wanneer jy meer krag gebruik en moet nooit op hindernisse afjaag nie.
Ondersoek eers altyd 'n hindernis voordat jy dit probeer oorsteek.
Maak altyd jou sitplekgordel vas (behalwe wanneer jy 'n rivier oorsteek), aangesien 'n ruwe terrein jou in jou sitplek kan rondskommel.
Dit is belangrik dat die druk van u 4X4-voertuig se bande reg is vir die spesifieke veldtoestand, so gaan die bandruk gereeld na.
Die banddruk van jou leë sleepwa moet verkieslik tussen 1.6 en 2 bar wees - afhangend van jou sleepwa se band grootte. Ek beveel aan dat jy die korrekte inligting van die handelaar kry en dit dan lamineer en in jou voertuig hou.
Probeer altyd jou voertuig so gerieflik as moontlik pak, want as jy kampeer, werk jy vanuit jou voertuig.
Hoe swaarder jou voertuig gelaai is, hoe groter is die kans dat die voertuig se veringstelsel beskadig kan word, die hanteringsgedrag word nadelig beïnvloed, die brandstofverbruik is hoër en die waarskynlikheid is groter dat die voertuig kan vasval.
Die toerusting wat jy in die voertuig laai, moet ooreenstem met die verwagte terrein, die beskikbaarheid van hulp en die duur van die reis.
Reserwebrandstof moenie binne-in die voertuig gelaai word nie, maar eerder op die dakrak, of elders buite die voertuig. 'n Baie goeie opsie is om 'n langafstandbrandstoftenk aan die voertuig te laat aanbring.
Indien toerusting soos watertenks en jerry-kanne op die agterkant van jou sleepwa gepas is, moet jy dit verkieslik eers nader aan jou bestemming volmaak.
Dit is ook nie 'n slegte idee om 'n voorste sleephak op jou voertuig te laat aanbring nie. Jy kan dan die sleepwa maklik rondskuif en afhaak.
Die vraag bly maar altyd: indien jy in 'n moeilike situasie sou beland, weet jy hoe om dit te hanteer en hoe om jouself daaruit te kry? As jou antwoord hierop nie positief is nie, is dit wys om vir 'n 4x4 bestuursopleidingskursus in te skryf. Ek beveel hierdie opleiding (deur 'n professionele en betroubare persoon of instansie) aan omdat dit jou nie net met meer selfvertroue veldrysituasies sal laat aandurf nie, maar ook van lewensbelang vir jou en jou passasiers mag wees, indien jy in 'n moeilike situasie sou beland.
In afgeleë gebiede is dit raadsaam om altyd saam met ander voertuie te reis; daar is 'n gesegde wat lui: "Reis alleen, sterf alleen!"